2008/0183 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta o sprejetju uredbe Evropskega parlamenta in Sveta o spremembi Uredbe Sveta (ES) št. 1290/2005 in Uredbe Sveta (ES) št. 1234/2007 glede razdeljevanja prehrambnih proizvodov najbolj ogroženim osebam v Uniji

1. Ozadje

Datum predložitve predloga Evropskemu parlamentu in Svetu (dokument COM(2008) 563 konč. – 2008/183 COD): || 25. september 2008

Datum mnenja Evropskega ekonomsko-socialnega odbora: || 20. januar 2011

Datum stališča Evropskega parlamenta, prva obravnava: || 26. marec 2009

Datum predložitve spremenjenih predlogov: || 17. september 2010 3. oktober 2011

Datum sprejetja stališča Sveta: || 23. januar 2012 (predvideno)

2. Cilj predloga Komisije

Program za najbolj ogrožene osebe v EU je bil prvotno vzpostavljen leta 1987, da bi se državam članicam omogočila sprostitev javnih intervencijskih zalog v obliki pomoči v hrani. Ker se je vloga tržne intervencije od takrat zelo spremenila, je cilj predloga Komisije prilagoditi program novim razmeram v SKP z zmanjšanjem intervencijskih zalog z uvedbo dveh novih virov zalog (intervencija in nakupi na trgu, pri čemer ima prednost intervencija). Cilj predloga je tudi izboljšati prehransko uravnoteženost hrane, ki jo zagotavlja program (večja raznolikost hrane, ki je na voljo za razdeljevanje; vključitev prehranskih vidikov).

Evropski parlament se je v svojem mnenju močno zavzel za to, da program v celoti še naprej financira Unija. Mnenje Evropskega ekonomsko-socialnega odbora je vsebovalo podobno zahtevo. Zato zadnji spremenjeni predlog Komisije določa 100 % financiranje EU z letno zgornjo mejo v višini 500 milijonov EUR. Poleg tega je bil na podlagi predloga Evropskega parlamenta vključen tudi pojem hrane s poreklom iz Unije, kot tudi upravičenost stroškov skladiščenja, ki so neposredno povezani z izvajanjem programa.

Glede prispevka, ki naj bi ga programi za razdeljevanje hrane imeli pri izpolnjevanju ciljev skupne kmetijske politike in krepitvi socialne kohezije Unije, je Komisija predlagala dvojno pravno podlago (člena 42 in 43(2) skupaj s členom 175(3)).

Poleg tega je predlog določal tudi uskladitev predlaganih ukrepov z določbami Lizbonske pogodbe o delegiranih in izvedbenih aktih.

3. Pripombe k stališču Sveta

3.1 Splošne pripombe k stališču Sveta v prvi obravnavi

Komisija lahko sprejme stališče Sveta, ki je rezultat konstruktivnih pogajanj med tremi institucijami. Stališče je v skladu z bistvenimi cilji in osnovnim pristopom spremenjenega predloga Komisije.

3.2 Soglasje na stopnji stališča Sveta

Stališče Sveta je rezultat intenzivnih medvladnih in medinstitucionalnih pogajanj po sprejetju stališča v Evropskem parlamentu v prvi obravnavi 26. marca 2009. Na neuradnih in tehničnih sestankih so bili sklenjeni kompromisi glede različnih nerešenih vprašanj, in sicer glede pravne podlage ter postopnega opuščanja programa po letu 2013. Na podlagi tega kompromisa je poljsko predsedstvo 28. novembra in 5. decembra 2011 posebnemu odboru za kmetijstvo predložilo kompromisni dokument, ki temelji predvsem na drugem spremenjenem predlogu Komisije (COM(2011) 634 konč.). Vzporedno s tem je Komisija izdala izjavo, v kateri se seznanja s skupno izjavo Nemčije in Francije v zvezi s prihodnostjo programa po letu 2013.

Na tristranskih razpravah, ki so potekale 6. decembra 2011, je Evropski parlament izrazil močno podporo nadaljnjemu izvajanju programa. To stališče je uradno odobril COMAGRI 12. decembra 2011, ki je Evropskemu parlamentu tudi priporočil, naj v drugi obravnavi sprejme predlagani kompromis. Svet je 15. decembra 2011 dosegel politično soglasje glede nadaljevanja programa do leta 2013. Stališče sveta v prvi obravnavi naj bi bilo sprejeto 23. januarja 2012.

Glavne določbe spremenjenega programa so:

– nakupi na trgu postanejo stalen vir dobave programa, ki dopolnjuje intervencijske zaloge. Vendar bi prednost še vedno imele intervencijske zaloge, kadar bi bile voljo;

– program se še naprej v celoti financira iz proračuna EU, pri čemer znaša zgornja meja 500 milijonov EUR na proračunsko leto;

– države članice prehrambne proizvode izberejo na podlagi objektivnih meril, vključno s prehransko vrednostjo in primernostjo za razdeljevanje;

– države članice lahko dajo prednost prehrambnim proizvodom s poreklom iz Unije;

– stroški skladiščenja, ki jih nosijo dobrodelne organizacije, postanejo upravičeni do nadomestila.

Glavne točke kompromisa, o katerih so se vse tri institucije pogajale in sporazumele, so:

– obstoječi program se preneha izvajati po obdobju postopnega opuščanja, ki bi se končalo z zaključkom letnega načrta za leto 2013;

– pravna podlaga programa za najbolj ogrožene osebe v EU ostaja med obdobjem postopnega opuščanja nespremenjena (člena 42 in 43(2));

– retroaktivna uporaba od 1. januarja 2012;

– da bi se lažje dosegel dogovor, določbe glede uskladitve z Lizbonsko pogodbo izjemoma niso vključene, tako da bi se še naprej uporabljala obstoječa izvedbena pravila.

4. Izjavi Komisije in držav članic

Komisija je pripravila izjavo, v kateri se seznanja s skupno izjavo Francije in Nemčije. Izjavi sta na voljo v prilogi.

5. Sklepna ugotovitev

Komisija podpira izide medinstitucionalnih pogajanj in lahko zato sprejme stališče Sveta v prvi obravnavi, da bi se zagotovilo nadaljevanje izvajanja programa do leta 2013.

PRILOGA

Izjava Komisije

Komisija je seznanjena z dejstvom, da je Svet večkrat razpravljal o predlogu uredbe Evropskega parlamenta in Sveta o spremembi Uredbe Sveta (ES) št. 1290/2005 in Uredbe Sveta (ES) št. 1234/2007 glede razdeljevanja prehrambnih proizvodov najbolj ogroženim osebam v Uniji, ki ga je pripravila Komisija, ter da je manjšina šestih držav članic nasprotovala predlogu.

Komisija se seznanja tudi s skupno izjavo Francije in Nemčije, ki sta oznanili,

– da se strinjata z nadaljevanjem programa za prehodno obdobje, ki bi se dokončno zaključilo 31. decembra 2013, da bi se dobrodelnim organizacijam v državah članicah, ki uporabljajo trenutni program, omogočila prilagoditev na nove razmere;

– da menita, da niso izpolnjeni pogoji za to, da bi Komisija predstavila predlog novega programa za obdobje po letu 2013, ki bi ga lahko sprejel Svet;

– da se ne moreta strinjati z zakonodajnimi in finančnimi predlogi Komisije za tak program v prihodnje.

Komisija se seznanja z mnenjem večje skupine držav članic, da se program po letu 2013 ne nadaljuje ter da se ustrezno prilagodita uredba EU o enotni SUT in prihodnji večletni finančni okvir za obdobje 2014–2020.

Komisija bo brez poseganja v svojo pravico do pobude, določeno v Pogodbi, upoštevala, da bo kakršen koli zakonodajni ali finančni predlog za tak program v prihodnje naletel na močno nasprotovanje.

Skupna izjava Francije in Nemčije

Uredba EU o razdeljevanju prehrambnih proizvodov najbolj ogroženim osebam temelji na razdeljevanju proizvodov iz intervencijskih zalog Unije, ki se začasno dopolnijo z nakupi na trgu. Zaporedne reforme SKP in razvoj trga so povzročili postopno zmanjšanje intervencijskih zalog ter razpona razpoložljivih proizvodov.

Francija in Nemčija se ob priznavanju pomena dela dobrodelnih organizacij v državah članicah, ki uporabljajo trenutni program, strinjata, da bosta program nadaljevali za prehodno obdobje, ki se bo dokončno zaključilo 31. decembra 2013, in tako tem organizacijam omogočili, da se prilagodijo novim razmeram. V tem smislu pozdravljata izmenjavo mnenj med dobrodelnimi organizacijami.

Vendar pa Francija in Nemčija na podlagi razprave v Svetu menita, da niso izpolnjeni pogoji za to, da bi Komisija predstavila predlog novega programa za obdobje po letu 2013, ki bi ga lahko sprejel Svet. Zato se ne moreta strinjati z zakonodajnimi in finančnimi predlogi Komisije za tak program v prihodnje.